له ولایت وروسته عطا پوځي عملیاتو ته مخه کړې
ښاغلی عطا پوځي مسوولیت نلري خو د افغانستان د دفاع وزارت له ملي پوځ نه د هغه د ملاتړ هرکلی کوي.
د بلخ مخکنی والي عطا محمد نور وايي څه باندې ۲۰۰ "دښمنان" یې په بلخ او جوزجان ولایتونو کې وژلي دي. ښاغلي عطا پر خپل رسمي فیسبوک پاڼې لیکلي چې د ولید په نامه ۸ ورځنیو پوځي عملیاتو کې چې د غوايي پر ۱ ورځ پیل شول، د بلخ او جوزجان څو ولسوالۍ د دښمن له شتون پاکې شوې. ښاغلی عطا دا مهال کومه دولتي دنده نلري او ځان د جمعیت اسلامي ګوند اجرايي مشر بولي. په عمومي ډول افغان چاواکي نغواړي چې په پوځي عملیاتو کې د ښاغلي عطا د شتون په اړه سپیناوی ورکړي، خو د ملي دفاع د وزارت ویاند امریکا غږ ته وویل چې د ښاغلی عطا د ملاتړ هرکلی کوي. محمد رادمنش وویل چې په بلخ، جوزجان او فاریاب ولایتونو کې د پوځي عملیاتو مشري د افغان ځواکونه په غاړه ده او "ښاغلی عطا زموږ د ځواکونو معنوي ملاتړ کوي ”چې موږ یې ستایو. خو په هغو عکسونو کې چې د ښاغلي عطا پر فیسبوکپاڼې خپاره شوي نوموړی په پوځي جامو کې او په مخابره کې د خبرو په مهال لیدل کیږي. په عکسونو کې دغه راز د ملي پوځ هیلیکوپتره او یو جنرال هم لیدل کیږي. په ولسي جرګه کې د بلخ استازې برښنا ربیع وايي "ښاغلي عطا د افغانستان د امنیتي او دفاعي ځواکونو په ملاتړ او ننګه دغو عملیاتو کې برخه اخیستې. د هغه ګډون ډېرو چارواکو او خلکو ته زړه ورکړ، ویې وهڅوه چې د دښمن پر ضد ودریږي.” ځینو نور بیا په پوځي عملیاتو کې د ښاغلي عطا ګډون د قانون خلاف ګڼي او وايي چې هغه له دې لارې غواړي خپل سیاسي او پوځي غلیمان وځپي. د ولسي جرګې غړې ارین یون امریکا غږ ته وویل "که نظامي علمیات کیږي، هلته امنیتي او دفاعي ځواکونه شته، جنرالان لرو، مسلکي قومندانان لرو، پوځ لرو، پولیس لرو، نو د هغه ورتګ ته ضرورت څه دی؟ خو هغه غواړي چي له دې لارې خپل سیاسي دښمنان وځپي، دا د قانون خلاف کار دی، باید حکومت ورسره حساب او کتاب وکړي.” پخوا هم پر ښاغلي عطا د بشري حقونو په تړاو نیوکې شوې وې.‌ د بشري حقونو د څار سازمان په ۲۰۱۵ کال کې راپور ورکړ چې عطا محمد نور د ملیشو یوه شبکه لري چې عام خلک ړبړوي. ښاغلی عطا دغه تورونه په کلکه رد کړي.